Om swart te dra | Slaai Sonder Blare
More moet elke Suid-Afrikaner die swart gewaad aantrek, want ons rou. Die plaasmoordsyfers is skokkend. Die foto’s wreed. Die dade ondenkbaar. Die verlies enorm. Die frustrasie tasbaar. Die woede lê vlak. Die vrees ook.
Ons moet ons profielfoto’s raam met ‘n slagspreuk waar ons die boere ondersteun. My laggende self moet getuig van ‘n warboel emosies waar ‘n 78-jarige tannie eers met ‘n strykyster gebrand, toe met ‘n vurk verkrag en eindelik met ‘n broodmes doodgesteek is.
Ek moes petisies teken, my ondersteuning onderstreep, harder bid, boodskappe en video’s versprei, want die boodskap is duidelik: ons moet nou saam staan. Ons moet die oplossing vind.
Ek stem saam: drastiese stappe is nodig. Ek bid en skree en hoop saam: dis absurd. Die haat en wraaksug moet gekeer word en die vraag is HOE… Hoe gaan my swart hempie keer dat ‘n 56-jarige mielieboer se oë met ‘n pen uitgekrap word? Hoe gaan die raampie om my foto keer dat ‘n sesjarige haar pa moet sien doodbloei? Gaan dit net oor bewusmaking? Wel, ek is bewus. Vir ‘n geruime tydjie al.
Hoe keer ons regtig ‘n ongeletterde, irrasionele massa van meer as 35 miljoen wat deur ‘n ongeletterde, irrasionele, demokratiese diktator van hebsug en mag gedryf word? Ons kan nie hierdie oorlog op ons eie wen nie. Ons het nie die getalle nie. As die Verenigde Nasies erken dat massamoord ter sprake is, gaan hulle soldate met vliegtuie stuur om te… om te wat? Die boere op plase te beskerm? Die regering omver te werp? En dan? As die BBC en CNN berig oor die gruweldade aan die Suidpunt van Afrika, gaan die koeëls in onwettige wapens vassteek? Nee. MAAR…
Ek gaan my swart gewaad more dra. My hoof gaan hang en my hart gaan bloei. Ek weet nie wat die oplossing is nie. Ek voel uiters negatief, ontnugter, desperaat en wanhopig oor die hele situasie. So ek doen wat ek kan. Ek dra swart. Ek verander my profielfoto. Ek stuur boodskappe aan. Ek teken petisies. Want al is die eindelike doel en oplossing vir my steeds onseker, sal ek aanhou hoop. Hoop dat die Boer ‘n plan kan maak. Hoop dat die sin en rede en oplossing bestaan. En solank ons hoop, is die geveg nog nie verby nie.
5 thoughts on “Om swart te dra”
November 10, 2017 at 6:32 nm
Geloof. Dis al wat ek oor het. En ek weet nie meer of dit genoeg is nie.
Oktober 30, 2017 at 9:55 vm
Swart sal ons dra. Rou oor en vir die ongeregtigheid
Oktober 29, 2017 at 9:25 vm
Laat jy my nou ‘n traan pik. Môre sal Leja haar swart hempie dra, al is sy elders en ek sal ook blog oor dit nes Toortsie gesê het ons moet doen. Oupa reken altyd dat ‘n rocking chair gaan nêrens, hy laat jou net voel jy beweeg maar laat die wetter nou skree met elke skommel en skielik gee almal aandag aan daardie ou stoel. So ek reken dis wat ons maak hier ne
Oktober 29, 2017 at 9:19 vm
As dit die moraal van ons boere kan lig deur te weet dat die land agter hulle staan, maak dit ‘n verskil. Nee, ons gaan nie veiliger wees nie, maar ‘n warm gevoel om die hart beteken baie. ❤️
Oktober 29, 2017 at 8:09 vm